**Poppy Montgomery** (født **Poppy Petal Emma Elizabeth Deveraux Donahue** 15. juni 1972) er en australsk skuespillerinne, kjent for rollene som FBI-agenten Samantha Spade i dramaserien *Sporløst forsvunnet*, fra 2002 til 2009, og den tidligere politietterforskeren Carrie Wells i kriminalserien *Unforgettable*, som startet i 2011. Montgomery har også spilt skuespillerinnen Marilyn Monroe i miniserien *Blonde* (2001) og J.K. Rowling, forfatteren av *Harry Potter*-bøkene, i den biografiske filmen *Magic Beyond Words* (2011).

Barndom
-------

Montgomery ble født i Sydney i New South Wales i Australia. Hun er datter av restauranteieren Phil Donahue og Nicola (pikenavn Montgomery), en direktør og markedsforsker. Montgomery er en av seks søsken. Både hun selv og søstrene Rosie Thorn, Daisy Yellow, Lily Belle og Marigold Sun er oppkalt etter blomster, mens deres bror er oppkalt etter rockebandet Jethro Tull.

Montgomery trivdes ikke på skolen, og ble utvist fra seks privatskoler. Hun sluttet på skolen som 15-åring for å satse på en karriere som teaterskuespiller, samt å reise rundt i Bali med sin daværende kjæreste. Montgomery immigrerte til USA som 18-åring. Da hun ankom Florida møtte hun kjæresten sin, som hun hadde blitt kjent med da han var utvekslingsstudent. Fem dager senere innså hun at «[hun] ikke kunne fordra ham», og tok bussen til Los Angeles for å satse på en skuespillerkarriere.

Karriere
--------

Da Montgomery flyttet til Los Angeles bodde hun hos to av sin brors venner. Hun sendte et portrettbilde av seg selv til Bob McGowan, Julia Roberts' tidligere manager, hver dag helt til han signerte en kontrakt med henne. På slutten av 1990-tallet hadde hun noen gjesteroller i TV-serier, inkludert *Party of Five* og *NYPD Blue*. Montgomery fikk sitt første, store gjennombrudd da hun spilte sitt barndomsidol Marilyn Monroe i miniserien *Blonde* fra 2001. Serien er basert på romanen *Blonde*, skrevet av Joyce Carol Oates.

Montgomerys neste store rolle var som FBI-agenten Samantha Spade i dramaserien *Sporløst forsvunnet*. Serien handler om FBIs enhet for savnede personer i New York. Montgomery fortalte senere om hvorfor hun takket ja til rollen: «De (produsentene) ringte meg og spurte: ‘Vil du gjøre det?’ Jeg svarte: ‘Hm.’ Da sa de: ‘Anthony LaPaglia er med i den.’ Jeg svarte: ‘Selvsagt.’ Det var så enkelt.» Hun spilte i alle de sju sesongene av serien, fra den hadde premiere 26. september 2002, frem til siste episoden, som ble sendt 19. mai 2009.

I april 2011 fullførte Montgomery innspillingen av den biografiske TV-filmen *Magic Beyond Words*, der hun spilte J. K. Rowling, forfatteren av *Harry Potter*-bøkene. Fra september samme året spilte hun Carrie Wells i kriminalserien *Unforgettable*. Rollefiguren hennes er en tidligere politietterforsker fra Syracuse i delstaten New York som lider av hyperthymesia, en tilstand som gir henne en perfekt hukommelse. Hun sluttet i jobben sin etter at etterforskningen av drapet på søsteren ble avsluttet, men ble overtalt av ekskjæresten sin til å jobbe for NYPD i Queens. Der bruker hun sin gode hukommelse til å oppklare forbrytelser.

Montgomery poserte på en rekke dristige bilder for magasinet *Maxim*s nettside, publisert i seksjonen Girls of Maxim.

Privatliv
---------

Montgomery møtte skuespilleren Adam Kaufman i Mexico i 2005, da de spilte sammen i indiefilmen *Between*. I 2010 jobbet de sammen igjen da de spilte i TV-filmen *Lying to be Perfect*. Kaufman fikk en gjentagende gjesterolle i sesong fem av *Sporløst forsvunnet*. Han spilte Brian Donovan, kjæresten til Montgomerys rollefigur, og var med i resten av serien. I juni 2007 annonserte Montgomery at hun ventet barn med Kaufman, og graviditeten ble skrevet inn i seriens sjette sesong. Den 23. desember 2007 fødte Montgomery sønnen deres, Jackson Phillip Deveraux Montgomery Kaufman, i Los Angeles. Den 10. oktober 2011 meldte magasinet *Life & Style* at forholdet mellom Montgomery og Kaufman hadde tatt slutt, grunnet avstanden mellom dem når de jobbet.

I slutten av 2011 innledet Montgomery et forhold til Shawn Sanford, lifestyle marketing-direktøren til Microsoft, som hun møtte på et arrangement i Puerto Rico. Den 22. april 2013 fødte hun datteren deres, Violet Grace Deveraux Sanford. Da Montgomery deltok i en episode av *Live! with Kelly and Michael* 4. april 2014, avslørte hun at hun og Sanford hadde giftet seg 19. februar. Vielsen fant sted i Disneyland, og både datteren deres og begges barn fra tidligere forhold var til stede. Da Montgomery deltok i en episode av *Late Show with David Letterman* 9. juli samme året, fortalte hun at hun var seks måneder gravid. Sønnen Gus Monroe Deveraux Sanford ble født 11. november 2014 i Los Angeles.

Montgomery har både australsk og amerikansk statsborgerskap. Hun flyttet fra Los Angeles til New York i 2013.

Referanser
----------

1. ↑   Autorités BnF, BNF-ID 150877066, besøkt 11. mars 2020[Hentet fra Wikidata]
2. ↑   Internet Movie Database, besøkt 25. juni 2019[Hentet fra Wikidata]
3. ↑  «Person Details for Poppy Donoghue, "United States Public Records, 1970-2009"». FamilySearch.org.
4. 1 2 3  Johnson, Tricia (11. mai 2001). «Poppy Montgomery as Marilyn Monroe in 'Blonde'». *Entertainment Weekly*. Arkivert fra originalen 1. februar 2014. Besøkt 7. april 2014.
5. 1 2  Downie, Stephen (8. august 2007). «In the lucky bunch». *The Courier-Mail*.
6. 1 2  Hiltbrand, David (20. april 2005). «'Without a Trace' actress Poppy Montgomery 'driven'». *The Post and Courier*. [*død lenke*]
7. ↑  «Tracing a path to LA». *The Age*. 19. juli 2007.
8. ↑  Martindale, David. «Meet Poppy Montgomery». TNT. Arkivert fra originalen 27. september 2007.  «Arkivert kopi». Arkivert fra originalen 27. september 2007. Besøkt 7. april 2014.
9. ↑  «Victoria to star in film on Rowling». *Times Colonist*. 12. februar 2011. Arkivert fra originalen 20. mai 2011.  «Arkivert kopi». Arkivert fra originalen 20. mai 2011. Besøkt 7. april 2014.
10. ↑  «2011 Fall Preview Video-Unforgettable». CBS.com. 22. mai 2011.
11. ↑  «Poppy Montgomery in Sunnyside Queens». *Sunnyside Post*. 4. april 2011. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 7. april 2014.  «Arkivert kopi». Arkivert fra originalen 3. november 2013. Besøkt 7. april 2014.
12. ↑  «Girls of Maxim: Poppy Montogmery». Maxim.com. 29. januar 2008. Arkivert fra originalen 30. juli 2014. Besøkt 7. april 2014.
13. ↑  Sundel, Jenny (12. juni 2007). «Without a Trace's Poppy Montgomery Pregnant». *People*. Arkivert fra originalen 2. juni 2009. Besøkt 22. august 2009.
14. ↑  Wihlborg, Ulrica (4. januar 2008). «Poppy Montgomery Welcomes a Boy». *People*. Arkivert fra originalen 9. april 2008. Besøkt 22. august 2009.
15. ↑  «Unforgettable star Poppy Montgomery splits with longtime beau». *Life & Style*. 10. oktober 2011. Arkivert fra originalen 14. januar 2012.  «Arkivert kopi». Archived from the original on 14. januar 2012. Besøkt 7. april 2014. CS1-vedlikehold: Uheldig URL (link)
16. ↑  «Poppy Montgomery pregnant with second child». *USA Today*. 11. januar 2013.
17. ↑  Leon, Anya (24. april 2013). «Poppy Montgomery Welcomes Daughter Violet Grace». *People*.
18. ↑  Billups, Andrea (4. april 2014). «Poppy Montgomery Marries Shawn Sanford». *People*.
19. ↑  Gajewski, Ryan (9. juli 2014). «Poppy Montgomery Expecting Her Third Child (Video)». *The Hollywood Reporter*.
20. ↑  Leon, Anya; Rubenstein, Janine Rayford (13. november 2014). «Poppy Montgomery Welcomes Son Gus Monroe». *People*. Arkivert fra originalen 15. november 2014. Besøkt 1. desember 2014.
21. ↑  Carter, Gayle Jo (20. september 2011). «Poppy Montgomery back on TV in 'Unforgettable'». *USA Today*.
22. ↑  Watkins, Jade (10. juli 2013). «'She makes me want to be a better role model': Unforgettable star Poppy Montgomery introduces her daughter Violet to the world for the first time». *Daily Mail*.

Eksterne lenker
---------------

* (en) Poppy Montgomery på Internet Movie Database Rediger på Wikidata

* (no) Poppy Montgomery hos Filmfront Rediger på Wikidata

* (sv) Poppy Montgomery i Svensk Filmdatabas Rediger på Wikidata

* (da) Poppy Montgomery på Filmdatabasen Rediger på Wikidata

* (da) Poppy Montgomery på Scope Rediger på Wikidata

* (fr) Poppy Montgomery på Allociné Rediger på Wikidata

* (en) Poppy Montgomery på AllMovie Rediger på Wikidata

* (en) Poppy Montgomery hos Rotten Tomatoes Rediger på Wikidata

* (en) Poppy Montgomery hos TV Guide Rediger på Wikidata

* (en) Poppy Montgomery hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |